Kim Christiansen (DF), 2011-12-13:
Chauffører fra lavtlønslande underbyder danske chauffører og bryder og undergraver de danske regler med det resultat, at der kører chauffører rundt til lønninger, som man ikke kan leve af i Danmark.
Ganske vist er der regler om overenskomstmæssig løn osv., men det er jo aldrig et problem, når lovgivningen overholdes.
Problemet er, når loven brydes, og det sker desværre i stor stil til skade for konkurrencen, arbejdsmiljøet og ikke mindst trafiksikkerheden.
Jævnfør diverse kontroller dominerer udenlandske underbetalte chauffører statistikkerne over trafikforseelser.
Der er problemer med farlige og uhumske forhold på rastepladser.
Det er flere gange i medierne dokumenteret, at rastepladserne nærmest fungerer som campingpladser for østeuropæiske chauffører, der venter på kørsel, så de har råd til at fylde diesel på til hjemturen.
En ting er omfattende snyd med køre- og hviletidsreglerne – vi har alle set programmer i tv om, hvordan der snydes med magneter på gearkassen, som sætter køreskiven og kontrolapparatet ud af funktion med det til følge, at chaufføren kan køre alle de timer, han har lyst til, og dermed udgør en alvorlig risiko for færdselssikkerheden – en anden ting er cabotagekørsel, og det har vi talt meget om i dag.
Nu nævnte ministeren, at vi skal læne os meget op af EU på det her område, men det er mig så komplet uforståeligt, at Danmark har valgt en mere lempelig fortolkning af cabotageforordningen, end man har i andre EU-lande.
Det var måske værd at se på, hvordan vores nabolande administrerer den samme cabotageforordning.
Flere tusinde lastbiler er allerede udflaget.
Hvordan stopper vi udflagningen, hvor danske vognmænd flytter syd for grænsen for at kunne omgå danske regler og bl.a. ansætte chauffører til lavere lønninger end deres kollegaer i Danmark?
Hvor tit ser man ikke en trailer med danske nummerplader – og nej, hvor bliver man glad, når man kommer kørende på motorvejen og overhaler sådan en – for blot at blive skuffet, når man kommer om til forvognen, for så er der tyske nummerplader på trækkeren.
Måske skulle man skele til det, de har inden for skibsfarten, nemlig DIS-registeret.
Jeg ved det ikke, men det kunne være en mulighed, man kunne diskutere.
Dansk Folkeparti vil i hvert fald gerne være med til at få det undersøgt, hvordan vi gør det mere attraktivt at drive forretning i Danmark.
Og nej, svaret er ikke lavere lønninger.
Vi vil også gerne se på medansvaret hos speditører, når de presser chauffører til at overtræde køre- og hviletidsreglerne og bevidst bruger udenlandske biler i deres cabotagecirkus, og når de presser udenlandske chauffører til leve under kummerlige forhold, hvor de må sidde og varme en dåse pølser over et primusapparat på en dansk rasteplads.
Det hører ingen steder hjemme.
Hvordan kommer vi det her til livs?
Dansk Folkepartis opskrift er en væsentlig bedre kontrol end den, vi har i dag.
Jeg synes, vi skal skele lidt til Tyskland, hvor man har et decideret vejpoliti, og hvor man har en effektiv kontrol med, hvad der sker på vejene.
Det mangler vi i Danmark.
Vi vil i Dansk Folkeparti meget gerne være med til at bakke op omkring et sådant politi.
Nu ved jeg godt, at siger jeg grænsekontrol herinde, er der nogle, der kigger op i loftet, men det kunne være et godt middel, at man måske begyndte at fotografere de lastbiler, der kører ind over grænsen til Danmark.
En stor del af dem betaler ikke deres vignet.
Den snyder de også med.
Det kunne være godt, hvis vi fik en registrering af udenlandske lastbiler – ikke som en egentlig grænsekontrol, for det ved jeg er et fyord her i salen, men i hvert fald en registrering af, hvad det er for nogle udenlandske lastbiler, der kører ind og ud af vores land.
Det er nogle af de midler, vi godt vil drage frem i Dansk Folkeparti, for at komme det her uvæsen til livs og få en ligeværdig konkurrence, som også danske vognmænd kan være tjent med.
Jeg tror ikke, der er nogen, der er bange for konkurrence, men det er klart, at man ikke kan konkurrere på ulige vilkår i form af lavere lønninger og folk, der snyder med køre- og hviletid og i øvrigt snyder med gældende regler.
Vi skal have lige vilkår for alle.
Jeg har et forslag til vedtagelse – hvis jeg kan nå at læse det op?
Det er på vegne af Dansk Folkeparti og Det Konservative Folkeparti:
Forslag til vedtagelse »Folketinget finder, at der er behov for en forstærket indsats over for social dumping inden for transportbranchen ud over det, regeringen allerede har igangsat.
Social dumping undergraver de danske regler og truer med at gøre det umuligt for danske chauffører at leve af at udføre deres erhverv på en rimelig måde, ligesom det udgør en trussel imod trafiksikkerheden.
Der er brug for skærpet kontrol med udenlandske chauffører, hvis den danske transportbranche skal have en fremtid.
Det bør overvejes, om regeringen kan sikre bedre forhold for danske chauffører ved at lade sig inspirere af, hvordan andre EU-lande administrerer EU-lovgivningen om cabotagekørsel.«